மீஸோஸூயிக் யுகம் எனப்படும் இடை உயிரின யுகத்தை இரண்டாம் யுகம் என்றும் கூறுவர். இதன் காலம் 18 கோடி ஆண்டுகளாகும். இதன் முதற்காலம் டிரையாசிக்(TRIASSIC). இது 19 கோடி ஆண்டுகளுக்கு முற்பட்டது. இக்காலத்தில் வெப்பநிலை அதிகமாக இருந்தாலும், சூழ்நிலை வறட்சியாக இருந்தாலும் தாவரங்களின் முன்னேற்றம் காணப்பட்டது. இதனை அடுத்து ஈரப்பதம் அதிகரிக்கத் தொடங்கியவுடன் தாவரத்தொகுப்பில் பரிணாமம் ஏற்பட்டுச் சிகடுகள் போன்ற விதை மூடாத் தாவரங்கள் தோன்றின. இக்காலத்தில் வளி மண்டல ஆக்ஸிசன் அளவு குறைந்து காணப்பட்டதால் உயர் உயிரினங்கள் தோன்ற வாய்ப்பு இல்லை. 

இதையடுத்தது ஜுராசிக் காலம்(JURRASIC). இதன் வயது 6 கோடி ஆண்டுகளாகும். அது இன்றிலிருந்து 14 கோடி ஆண்டுகளுக்கு முற்பட்டது. ஈரப்பதம் அதிகரித்ததால் புவியின் மேற்பரப்பில் ஆறுகள், ஏரிகள், சதுப்பு நிலங்கள் அதிக அளவில் தோன்றின.மழையின் அளவு அதிகரித்ததால் வளமான பசுமைத் தாவரங்கள் பெருமளவில் தோன்றின. பெரணிகள், சிகடுகள், விதைமூடாத்தாவரங்கள் எங்கும் காணப்பட்டன. பூப்போன்ற கூம்புகள் கொண்ட தாவரங்கள் உருவாகின. இவைகளே பூக்கும் தாவரங்களின் முன்னோடியாக அமைந்தன. கிரிட்டெஸியஸ் காலம் தான் மீஸோஸூயிக் யுகத்தின் கடைசிக் காலம் ஆகும். இக்காலத்தில் புவியின் வரலாற்றில் குறிப்பிடத்தக்க பல மாற்றங்கள் நிகழ்ந்தன. 

நிலப்பெரும் கண்டமான பேஞ்சியா உடைந்து துணைக்கண்டங்கள் உருவாயின. கோண்டுவானா என்ற நிலப்பகுதி உடைந்து, கண்ட இடப்பெயர்ச்சி மூலமாக தற்காலக் கண்டங்களான தென் அமெரிக்கா, ஆப்பிரிக்கா,ஆஸ்திரேலியா, அண்டார்டிகா முதலியவை தோன்றின. இக்காலத்தில் ஈரப்பதம் மற்றும் வெப்ப மாற்றங்கள் குறைவாக இருந்தன. இதனால் இலையுதிர் இனங்களான மக்னோலியா, அத்தி போன்ற கீழ்நிலை பூக்கும் தாவரங்கள் தோன்றின. இக்காலத்தில் பூச்சி இனங்களுக்கும் பூக்கும் இனங்களுக்கும் இடையே நடந்த இணைப் பரிமாணத்தால் மகரந்த சேர்க்கை, விதை பரவுதல் மூலம் பூக்கும் தாவர பரிமாணம் மிக வேகமாக நடந்தது என வல்லுநர்கள் கூறுகிறார்கள். இதை 'கிரிடேஸியஸ் விரிவாக்கம்' என்பர்.

மேற்கோள்கள்
மீஸோஸூயிக் யுகம்
நிலக்கரி காலம்
சினோஸுயிக் யுகம்